अरनोद. क्षेत्र के लालगढ़ में लुटेरों ने बीती रात वृद्धा का पैर और गला काट कर चांदी के जेवर लूट लिए। बेरहमी से हत्या कर बदमाश पैर के कड़े, गले में पहनी चांदी की हंसली और कान के झुमके लेकर फरार हो गए।
मवेशियों के रंभाने की आवाज सुनकर दोपहर पहुंचे परिजनों ने लहूलुहान हालात में वृद्धा को देखकर पुलिस को सूचना दी। एएसपी रतन सिंह ने बताया कि क्षेत्र के लालगढ़ निवासी भूली बाई (60) पत्नी रामाजी मीणा के पैर और गला काटकर बदमाश जेवर लूट ले गए।
वह अपने मकान पर अकेली रह रही थी। रविवार दोपहर को मृतका के बाड़े में बंधे मवेशियों के दोपहर में काफी देर तक रंभाने पर मृतका की पुत्रवधू वहां पहुंची। दरवाजा खोलने पर सास की पैर कटी लाश देखकर हक्की-बक्की रह गई। आस पड़ोस के लोग वहां जमा हो गए और पुलिस को सूचना दी। मौके पर पहुंची पुलिस ने घटना का जायजा लिया। बदमाश वृद्धा के पैर काट कर कड़े, गले में पहनी चांदी की हंसली और कान के झुमके लूट लिए। मृतका का बेटा लक्ष्मण लाल कनाड़ और दूसरा बेटा देवीलाल लालगढ़ में ही रहता है।
अरनोद थाना प्रभारी गोपीचंद मीणा ने बताया कि लुटेरे मकान के पीछे से अंदर आए थे। वारदात को अंजाम देकर आगे के रास्ते से दरवाजा खोलकर निकल गए। सूचना पर डीएसपी जगदीश नारायण पुरोहित भी मौके पर पहुंचे। शव को अरनोद चिकित्सालय के चीरघर में रखवाया गया। पुलिस ने मामला दर्ज कर जांच शुरू कर दी है।
जानकार हाेने का अंदेशा जताया
अरनोद|क्षेत्र के लालगढ़ में वृद्धा की हत्या करने आए लुटेरे मकान के पीछे से अंदर आए थे। वारदात को अंजाम देकर आगे के रास्ते से दरवाजा खोलकर निकल गए। कच्चे कवेलूपोश मकान के पीछे लगा लोहे का चद्दर पर रखा पत्थर सुबह हटा हुआ मिला। वहीं परिजन दोपहर को घर के सामने का दरवाजा खुला देखा। एएसपी रतन सिंह ने बताया कि भूली बाई कई दिनों से घर से दूर रह रही थी। मौका-ए-वारदात में मिले साक्ष्यों के आधार पर पुलिस किसी जानकार का हाथ बता रही है।
इधर, ग्रामीणों ने वारदात की शाम को भूली बाई को घर की तरफ जाते हुए देखा था। भूली बाई को दर्द होने के कारण व झाड़-फूंक करवाने गई थी। इसी दौरान घर के पास पड़ौस में भूली बाई खाना खाकर घर लौट गई। इसके बाद दोपहर को वृद्धा की हत्या का मामला सामने आया। वारदात की सूचना मिलते ही पुलिस ने घटनास्थल का निरीक्षण किया व साक्ष्य जुटाए।
hin_Deva hin_Deva hin_Deva hin_Deva hin_Deva hin_Deva hin_Deva